અમદાવાદઃ સરદારનગર વિસ્તારમાં નાના ચિલોડા નજીક રિક્ષામાં બેઠેલ એક યુવાનને રિક્ષા ચાલક અને તેના મળતિયાઓએ ઢોર માર મારી લૂંટી લેતાં પોલીસે લૂંટનો ગુનો દાખલ કરી ત્વરિત તપાસ શરૂ કરી ચાર આરોપીઓને ઝડપી લીધા હતા. થલતેજમાં ગુરુદ્વારા નજીક આવેલ વેસ્ટર્ન પાર્ક એપાર્ટમેન્ટમાં રહેતો ગૌરવ વિનોદભાઇ ભારદ્વાજ નામનો યુવાન તેના મિત્ર અમિત સાથે ‌નરોડા પાટિયાથી શટલ રિક્ષામાં બેસી નાના ચિલોડા તરફ જઇ રહ્યો હતો ત્યારે રિક્ષા ચાલક અને રિક્ષામાં અગાઉથી બેઠેલ તેના મળતિયાઓ રિક્ષા કુબેરનગર રેલવે ક્રોસિંગ પાસેથી અંધારી ગલીમાં હંકારી ગયા હતા અને ગૌરવ અને અમિતને ઢોર માર મારી રૂ.૭૬,૦૦૦નાં ઘરેણાં, મોબાઇલ ફોન અને ઘડિયાળ લૂંટી લઇ આ શખસો ફરાર થઇ ગયા હતા. પોલીસને જાણ થતાં ત્વરિત તપાસ કરી રિતેશ ગારંગે, સની રાઠોડ, રવિ બજરંગે અને બોબી નામના ચાર શખસને ઝડપી લઇ આગળની કાર્યવાહી હાથ ધરી છે.